

|  |  |
| --- | --- |
|  |  |

STATUT UDRUGE STUDENATA MEĐIMURJA


**Udruga studenata Međimurja**

Gajeva 2, Zagreb

[www.us-medjimurje.hr](http://www.us-medjimurje.hr)

[udruga.studenata.medjimurja@gmail.com](mailto:udruga.studenata.medjimurja@gmail.com)

OIB: 28396279066, Br. računa: 2340009-1110513415

****

Na temelju članka 13. Zakona o udrugama (″Narodne novine″ broj 74/14), izvanredna skupština udruge Studenata Međimurja na sjednici skupštine održanoj 24.09.2015., u Zagrebu, Ilica 10/III, donijela je

**STATUT**

**UDRUGE STUDENATA MEĐIMURJA**

1. **OSNOVNE ODREDBE**

**Članak 1.**

Ovim se Statutom uređuje naziv udruge;skraćeni naziv; sjedište udruge; teritorij djelovanja udruge; zastupanje; znak udruge i njegov izgled, izgled pečata udruge; ciljevi udruge; područja djelovanja udruge sukladno ciljevima; djelatnosti kojima se ostvaruju ciljevi udruge;način osiguranja javnosti djelovanja udruge; uvjeti i način učlanjivanja u udrugu, prestanak članstva, prava, obveze i odgovornosti članova, stegovna odgovornost članova i način vođenja popisa članova; tijela udruge, njihov sastav i način sazivanja sjednica, izbor, opoziv, ovlasti, način odlučivanja i trajanje mandata u tijelima upravljanja te način sazivanja skupštine u slučaju isteka mandata; izbor i opoziv likvidatora udruge; prestanak postojanja udruge; imovina udruge, te način stjecanja i raspolaganja imovinom udruge; postupak s imovinom u slučaju prestanka udruge; način rješavanja sporova i sukoba interesa unutar udruge i druga pitanja od značaja za Udrugu studenata Međimurja.

**Članak 2.**

Udruga studenata Međimurja (u daljnjem tekstu: Udruga)neovisno i neprofitno je udruženje osnovano na neodređeno vrijeme s ciljem okupljanja studenata podrijetlom iz Međimurja tepromicanja i zagovaranja njihovih interesa u skladu s ovim Statutom.

U Udruzi nije dopušteno djelovanje političkih stranaka te se Udruga u tom smislu ograđuje od stranačkog djelovanja svojih članova izvan Udruge.

**Članak 3.**

Naziv udruge glasi: *Udruga studenata Međimurja*, skraćeni naziv udruge glasi: *USM*.

**Članak 4.**

Sjedište Udruge je u Zagrebu.

Odluku o adresi i promjeni adrese sjedišta Udruge donosi Skupština Udruge.

Udruga djeluje na području Republike Hrvatske.

**Članak 5.**

Udrugu zastupa predsjednik Udruge.

Skupština može ovlastiti i druge osobe za zastupanje Udruge.

**Članak 6.**

Udruga ima znak.

Znak Udruge čini grb Međimurske županije na kojem se nalazi akademska kapa. Na dnu znaka nalazi se natpis: UDRUGA STUDENATA MEĐIMURJA.

**Članak 7.**

Udruga ima pečat.

Pečat udruge je okruglog oblika promjera 35 mm s utisnutim grbom Međimurske županije na kojem se nalazi akademska kapa. Na dnu pečata nalazi se natpis: UDRUGA STUDENATA MEĐIMURJA.

Pečat Udruge čuva i ovlašten je koristiti Predsjednik Udruge i tajnik Udruge, a druge osobe po pisanoj ovlasti predsjednika Udruge.

1. **CILJEVI, PODRUČJA DJELOVANJA, CILJANE SKUPINE I DJELATNOSTI UDRUGE**

CILJEVI UDRUGE

**Članak 8.**

* povezivanje studenata podrijetlom iz Međimurja putem kulturnih, zabavnih, sportskih i drugih društvenih interesa članova;
* zadovoljavanje obrazovnih, znanstvenih, kulturnih, zabavnih, sportskih i drugih potreba i interesa članova;
* redovito praćenje društvenih, političkih, gospodarskih, kulturnih, umjetničkih, znanstvenih i drugih dostignuća organizacija i pojedinaca s područja Međimurja;
* njegovanje tradicije i običaja Međimurskog kraja organiziranjem i sudjelovanjem članova u susretima i priredbama koje se s tim u svezi održavaju na području Republike Hrvatske;
* suradnja sa studentima drugih zavičajnih Udruga/klubova, kao i suradnja s učenicima i studentima s područja Međimurja organiziranjem susreta, posjeta i drugih zajedničkih aktivnosti poradi izmjene iskustava, informacija i ostvarivanja ostalih ciljeva Udruge;
* suradnja s udrugama i institucijama s područja grada Zagreba, Republike Hrvatske i šire poradi uključivanja članova Udruge u njihove aktivnosti i ostvarivanja zajedničkih ciljeva;
* stručna suradnja s međimurskim i hrvatskim gospodarstvenicima, znanstvenicima i nositeljima vlasti (stipendiranje, savjetovanje, stručno osposobljavanje).

PODRUČJA DJELOVANJA UDRUGE

Udruga će djelovati u slijedećim područjima:

* Demokratska politička kultura
* Ljudska prava
* Međunarodna suradnja
* Obrazovanje, znanost i istraživanje

**Članak 9.**

U svrhu ostvarivanja ciljeva propisanih člankom 8. Udruga će obavljati sljedeće djelatnosti:

* organiziranje tribina, tečajeva, predavanja, okruglih stolova, književnih večeri, izložbi, promocija, izleta, susreta s predstavnicima akademske, gospodarske, političke zajednice i slično;
* usluživanje članova Udruge hladnim i toplim napicima i jednostavnim jelima u prostorijama Udruge u skladu sa zakonom o ugostiteljskoj djelatnosti Republike Hrvatske;
* organiziranje sportskih susreta, natjecanja i rekreacije članova;
* organiziranje glazbenih i zabavnih večeri te kazališnih predstava;
* izdavanje prigodnih informativnih brošura o radu Udruge;
* sudjelovanje u kulturno-umjetničkim, zabavnim, sportskim i drugim manifestacijama koje se održavaju na području grada Zagreba, Republike Hrvatske i međunarodne zajednice.
* suradnja sa student-servisom i drugim institucijama koje se bave zapošljavanjem studenata na području grada Zagreba, Republike Hrvatske i međunarodne zajednice, sukladno Statutu i zakonu;
* druge djelatnosti koje pridonose ostvarivanju ciljeva Udruge utvrđenih ovim Statutom.

Radi što uspješnijeg ostvarivanja ciljeva iz članka 8. ovoga statuta,Udruga održava stalne kontakte i suradnju s pojedincima, udrugama te obrazovnim, kulturnim, znanstvenim, gospodarskim i političkim institucijama koje mogu doprinijeti ostvarenju navedenih ciljeva.

1. **JAVNOST DJELOVANJA UDRUGE**

**Članak 10.**

Rad Udruge je javan.

Tijelo Udruge može isključiti javnost sa svoje sjednice zbog zaštite osobne ili poslovne tajne, zbog zaštite osobnih podataka članova Udruge ili zbog ograničenih uvjeta prostora u kojem se sjednica održava

Javnost djelovanja Udruge osigurava se:

- podnošenjem izvješća o radu Udruge na sjednicama tijela Udruge,

- javnošću sjednica tijela Udruge, osim iznimno, kada su sjednice zatvorene za javnost,

- objavom godišnjih i financijskih izvještaja o radu Udruge,

- korištenjem informacijsko-komunikacijskih tehnologija (internetske stranice Udruge, društvene mreže i slično),

- javnim priopćavanjem,

- organiziranjem posebnih događanja,

- na druge odgovarajuće načine.

1. **ČLANSTVO, PRAVA, DUŽNOSTI I ODGOVORNOST ČLANOVA**

**Članak 11.**

Članstvo u Udruzi je dobrovoljno.

Članom Udruge može postati svaka fizička i pravna osoba koja je zainteresirana za rad u Udruzi i pružanje doprinosa ostvarivanju ciljeva Udruge te prihvaća odredbe Statuta.

Kategorije članova Udruge jesu:

* Redovni član Udruge,
* Pridruženi član Udruge
* Počasni član Udruge

**Članak 12.**

Redovnim članom Udruge može postati svaka fizička osoba koja uputi pisani zahtjev Udruzi (pristupnica), te koja ispunjava uvjet statusa studenta na nekom od visokih učilišta u Republici Hrvatskoj.

Pridruženi član Udruge je fizička ili pravna osoba koja doprinosi radu Udruge, bilo volonterskim radom u Udruzi, stručnim doprinosom ili financijskom ili materijalnom potporom u vidu donacija ili sponzorstva, u cilju ostvarivanju ciljeva i zadataka te programa rada Udruge.

Počasni član udruge može postati fizička osoba koja je značajno pridonijela radu i ugledu Udruge ili svojim javnim djelovanjem promovira vrijednost i rad Udruge.

Članom Udruge postaje se upisom u popis članova.

Svakom članu Udruge izdaje se članska iskaznica kojom dokazuje svoje članstvo u Udruzi.

**Članak 13.**

O zahtjevu za prijem u redovno članstvo u Udruzi odlučuje Predsjedništvo u roku od 15 dana od dana primitka zahtjeva.

Redovni član Udruge stječe sva prava sukladno ovom Statutu danom uplatom članarine za narednu godinu te ukoliko najmanje 1 put u semestru tekuće akademske godine prisustvuje redovnom sastanku članova Udrugeili sudjeluje u nekom projektu.

Svi redovni članovi Udruge nakon završetka studiranja mogu podnijeti zahtjev Predsjedništvu za primanje u pridruženo članstvo Udruge.

**Članak 14.**

Obrazloženi zahtjev za podupirajućeg člana može uputiti bilo koja pravna ili fizička osoba.

Predsjedništvo Udruge o tome je dužno odlučiti u roku od 15 dana od dana primitka zahtjeva.

Članstvo podupirajućeg člana traje 1 (jednu) godinu,a odluku o obnavljanju mandata donosi Predsjedništvo na prijedlog podupirajućeg člana.

Predsjedništvo je dužno Skupštinu Udruge upoznati sa svim zahtjevima i odlukama o podupirajućem članstvu.

**Članak 15.**

Obrazloženi prijedlog za počasno članstvo upućuje najmanje 5 članova Udruge.

Udruga može sama uputiti poziv za počasno članstvo osobi za koju smatra da ispunjava uvjete iz čl. 13. ovog Statuta.

Predsjedništvo na prvoj sljedećoj sjednici Skupštine Udruge upoznaje Skupštinu s prijedlozima za počasno članstvo te svojim mišljenjem.

Odluku o počasnom članstvu donosi Skupština.

**Članak 16.**

Ako Predsjedništvo odbije prijem učlanstvo, kandidat za člana može podnijeti prigovor Skupštini Udruge u roku od 30 dana računajući od dana prijema pismene odluke.

Skupština donosi odluku na svojoj prvoj narednoj sjednici.

Odluka skupštine je konačna.

**Članak 17.**

Udruga vodi popis svojih članova.

Popis članova vodi tajnik Udruge.

Popis članova vodi se elektronički i sadrži podatke o osobnom imenu ili nazivu člana, osobnom identifikacijskom broju (OIB), datumu rođenja, datumu pristupanja Udruzi, te datumu prestanka članstva u Udruzi, kategoriji članstva, datum uplate članarine.

Popis članova dostupan je na uvid svim članovima Udruge te nadležnim tijelima, na njihov zahtjev.

Sadržaj i oblik pristupnice i članske iskaznice, te način vođenja evidencije članova i izdavanja članskih iskaznica utvrđuje Predsjedništvo svojom odlukom.

**Članak 18.**

Ostvarujući svoje zajedničke i posebne interese,prava, obveze i odgovornosti članova Udruge su:

* aktivno sudjelovati u radu Udruge
* birati i biti birani u tijela Udruge (osim počasnih i pridruženih članova)
* koristiti prava i povlastice pri provedbi aktivnosti Udruge sukladno odluci Predsjedništva Udruge.
* prisustvovati sjednicama skupštine
* dolaziti na sastanak tijela udruge
* plaćati godišnju članarinu (osim počasnih i pridruženih članova Udruge)
* davati mišljenja i prijedloge u cilju ostvarivanja ciljeva i zadataka Udruge
* biti informirani o radu i aktivnostima Udruge
* aktivno sudjelovati u provedbi aktivnosti i radu Udruge
* svojim radom doprinositi ugledu Udruge
* poštivati odredbe pozitivnopravnih propisa RH, Statuta i ostalih akata Udruge

Dodatna prava i obveze članovima Udruge mogu se utvrditi odlukom Predsjedništva Udruge.

**Članak 19.**

Godišnji iznos članarine određuje Predsjedništvo Udruge.

GOSTI UDRUGE

**Članak 20.**

Gosti Udruge su osobe u pratnji člana Udruge za čije postupke odgovara član koji je gosta uveo u prostorije Udruge.

Gosti Udruge imaju pravo koristiti prostorije Udruge radi druženja sa članovima Udruge te organiziranja raznih aktivnosti u skladu s Programom rada, ciljevima i zadacima Udruge na temelju suglasnosti Predsjedništva Udruge.

**Članak 21.**

Svaki član Udruge ima pravo pisanim putem upozoriti Predsjedništvo ili Skupštinu Udruge na nepoštivanje odredbi Statuta ili nepravilnosti u provedbi odluka tijela Udruge.

Svaki član Udruge ima pravo pismene pritužbe na rad pojedinih članova ili tijela Udruge.

Ako član smatra da je povrijeđen Statut ili drugi opći akt Udruge, ovlašten je na to upozoriti Predsjedništvo te zahtijevati da se nepravilnosti otklone.

Ako se upozorenje ne razmotri u roku od 30 dana od dana dostavljenog pisanog zahtjeva i po zahtjevu ne postupi, odnosno ako se u tom roku ne sazove nadležno tijelo ili skupština i nepravilnosti ne otklone u daljnjem roku od 30 dana, član može podnijeti tužbu općinskom sudu nadležnom prema sjedištu udruge radi zaštite svojih prava propisanih statutom udruge.

**Članak 22.**

Članstvo u udruzi prestaje:

* prestankom postojanja Udruge;
* istupanjem, danom podnošenja usmene ili pismene izjave o istupanju iz članstva Predsjedništvu Udruge, danom davanja izjave;
* istekom roka od 30 dana po završetku studija ili gubitka statusa studenta;
* isključenjem zbog povrede članskih obveza i odgovornosti;
* smrću člana.

Članovi Udruge koji završe studij ili izgube status studenta dužni su o tome obavijestiti Predsjedništvo, osobno ili putem drugih članova, u roku od 30 dana od nastupa promjena.

STEGOVNA ODGOVORNOST ČLANOVA

**Članak 23.**

Članovi Udruge preuzimaju obveze i odgovornosti koje proizlaze iz zakona i drugih pravnih propisa, ovog Statuta i drugih akata Udruge.

Članovi Udruge stegovno odgovaraju za povredu članskih obveza i odgovornosti:

- kršenje zakonskih i drugih obveza u svezi djelovanja Udruge

- nepoštivanje odredaba Statuta

- nepoštivanje odluka tijela upravljanja Udruge

- neizvršavanje preuzetih obveza

- nesavjesno izvršavanje obveza zbog čega je nastala materijalna šteta Udruzi

- nesavjesno ili nezakonito raspolaganja imovinom Udruge

- narušavanje ugleda Udruge

**Članak 24.**

Stegovna odgovornost članova Udruge utvrđuje se u stegovnom postupku.

Stegovni postupak može pokrenuti 1/3 članova Udruge iPredsjedništvo Udruge.

Stegovni postupak vodi i stegovne mjere izriče stegovno povjerenstvo Udruge.

Stegovno povjerenstvo sastoji se od 3 člana koje imenuje Predsjedništvo iz svojih redova na mandat od godinu dana.

Stegovno povjerenstvo saziva i vodi predsjednik stegovnog povjerenstva te se na način rada stegovnog povjerenstva odgovarajuće primjenjuju odredbe o načinu rada Predsjedništva Udruge.

**Članak 26.**

U stegovnom postupku utvrđuju se okolnosti uslijed kojih je došlo do povrede članskih obveza i odgovornosti, težina povrede, učestalost povrede i šteta nastala za Udrugu.

**Članak 26.**

U slučaju da član Udruge ne ispunjava dužnosti utvrđene ovim Statutom i drugim normativnim aktima Udruge, te važećim zakonskim propisima, i ne djeluje u skladu s svrhom osnivanja, ciljevima i zadacima Udruge, članu udruge mogu se izreći stegovne mjere: Opomena, suspenzija na određeno vrijeme, isključenje.

Članu udruge ne može se izreći stegovna mjera ako prethodno nije saslušan. Iznimno, članu Udruge može se izreći stegovna mjera i bez prethodnog saslušanja ako se on na uredno dostavljene pozive ne odazove odnosno ne da svoje očitovanje.

Stegovna mjera isključenja podrazumijeva nemogućnost ponovnog uključenja u Udrugu.

**Članak 27.**

Protiv odluke stegovnog povjerenstva, član Udruge kojem je izrečena stegovna mjera ima pravo u roku od petnaest dana, računajući od dana dostave odluke, podnijeti žalbu Skupštini Udruge.

Skupština Udruge je dužna riješiti žalbu u roku 30 dana računajući od dana dostave žalbe.

Odluka Skupštine Udruge o stegovnoj mjeri je konačna.

**Članak 28.**

Svaki Član i gost Udruge dužan je podmiriti počinjenu materijalnu štetu u roku od 30 dana od dana kada mu Predsjedništvo Udruge uruči račun.

V. **UPRAVLJANJE UDRUGOM I TIJELA UDRUGE**

**Članak 29.**

Članovi Udruge upravljaju Udrugom neposredno na Skupštini i putem izabranih predstavnika u drugim tijelima Udruge.

**Članak 30.**

Tijela Udruge su:

* Skupština Udruge
* Predsjedništvo Udruge
* Predsjednik Udruge
* Zamjenik predsjednika Udruge
* Tajnik Udruge

**SKUPŠTINA UDRUGE**

**Članak 31.**

Skupština Udruge je najviše tijelo upravljanja Udrugom.

Skupštinu čine svi redovni članovi Udruge.

**Članak 32.**

Skupština može biti redovita, izvanredna i izborna.

Redovita i izborna skupštinasaziva se najmanje jednom u tijeku godine.

**Članak 33.**

Skupština Udruge ima sljedeća prava i obveze:

- usvaja Statut Udruge i njegove izmjene i dopune

- bira i razrješava članove Predsjedništva i druga tijela Udruge

- odlučuje o udruživanju u saveze, zajednice, mreže i druge oblike povezivanja udruga

- usvaja strateški plana Udruge

- usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu

- usvaja godišnje financijsko izvješće

- odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge

- odlučuje o žalbama protiv odluka Predsjedništva;

- odlučuje o prigovorima i žalbama članova udruge,

- bira i razrješava osobe ovlaštene za zastupanje,

- bira i razrješava likvidatora udruge

- odlučuje i o drugim pitanjima za koja statutom nije utvrđena nadležnost drugih tijela Udruge.

**Članak 34.**

Sjednicu Skupštine saziva Predsjednik Udruge.

Poziv za sjednicu s prijedlogom dnevnog reda objavljuje se na web stranicama Udruge i društvenim mrežama te se upućuje, elektroničkim ili pisanim putem, svim članovima Udruge, najkasnije sedam (7) dana prije održavanja sjednice.

Poziv za sjednicu Predsjedništva može se uputiti i drugim osobama.

Predsjednik zbog hitnosti donošenja odluka sjednicu Skupštine može sazvati pisanim putem, elektroničkom poštom ili telefonskim putem i u roku kraćem od onoga iz stavka (1).

Uz poziv, članovima Udruge dostavlja se prijedlog svih dokumenata za raspravu na Skupštini, odnosno u pozivu se naznačuje kada i gdje članovi mogu ostvariti uvid u njih.

Članovi Udruge na Skupštini sudjeluju osobno.

Članovi Udruge svoje prijedloge za točke dnevnog reda dostavljaju tajniku Udruge najkasnije 24 sata prije održavanja sjednice Skupštine.

**Članak 35.**

**Kvorum i odlučivanje na Skupštini**

Skupština valjano odlučuje ako sjednici prisustvuje natpolovična većina redovnih članova Udruge. Ukoliko nema kvoruma sjednica se odgađa za razdoblje koji ne može biti kraće od jednog sata. Na ponovljenoj sjednici za valjano odlučivanje mora nazočiti najmanje 15 redovnih članova Udruge.

Na početku sjednice na prijedlog sazivača sjednice bira se predsjedavajući i zapisničar.

Nakon utvrđivanja dnevnog reda prelazi se na raspravu o pojedinim temama dnevnog reda, i to redom koji je utvrđen u izglasanom dnevnom redu.

Na sjednici se o svakoj temi utvrđenog dnevnog reda najprije raspravlja, a zatim odlučuje.

U raspravi mogu sudjelovati svi pozvani na sjednicu.

**Članak 36.**

Na sjednici se ne može govoriti prije nego što se od predsjedavajućeg zatraži i dobije riječ. Riječ se daje prema redoslijedu prijavljivanja za raspravu.

Predsjedavajući ne može odbiti dati riječ članu, osim ako je član već raspravljao, a predsjedavajući ocjeni da nema potrebe za ponovnim raspravljanjem.

Predsjedavajući može opomenuti ili prekinuti u govoru člana kojem je dao riječ, pa i oduzeti mu riječ, ako ovaj svojom raspravom značajnije odstupa od predmeta o kome se raspravlja.

Predsjedavajući vodi raspravu te predlaže donošenje zaključaka na kraju rasprave o svakoj pojedinoj točki dnevnog reda.

Nakon što predsjednik zaključi raspravu i predloži donošenje odgovarajućeg zaključka, ne može se više voditi rasprava, osim ako to, iznimno, ne dopusti predsjednik.

Predsjedavajući zaključuje raspravu kada utvrdi da nema više prijavljenih za raspravu, te zaključuje sjednicu, u pravilu, kada se iscrpi utvrđeni dnevni red sjednice.

**Članak 37.**

Skupština odluke donosi javnim i neposrednim glasovanjem, natpolovičnom većinom glasova nazočnih redovnih članova Udruge osim u slučaju:

* izbora članova Predsjedništva kad se primjenjuje tajno i neposredno glasovanje;
* izmjena i dopuna Statuta kad se primjenjuje javno i neposredno glasovanje dvotrećinskom većinom glasova nazočnih redovnih članova;
* odlučivanja o prestanku rada Udruge kad se primjenjuje javno i neposredno glasovanje dvotrećinskom većinom glasova svih redovitih članova.

Skupština može odlučiti da se o pojedinim pitanjima glasa tajno.

O radu Skupštine vodi se zapisnik, a odluke i zaključke je Predsjedništvo Udruge dužno objaviti najkasnije 15 dana od održavanja sjednice skupštine.

Zapisnik sadrži osnovne podatke o radu sjednice, sudjelovanju u raspravi te o donesenim odlukama ili zaključcima.

Zapisnik sa sjednice Skupštine potpisuje zapisničar i predsjedavajući Skupštine te se dostavlja tajniku Udruge.

**Izborna Skupština**

**Članak 38.**

Članovi Predsjedništva Udruge biraju se na izbornoj skupštini.

Izbornu Skupštinu saziva Predsjednik Udruge, najkasnije 7 dana prije isteka mandata članova Predsjedništva.

Javni poziv za isticanje kandidatura za članove predsjedništva Udruge objavljuje se na mrežnim stranicama Udruge.

Javni poziv mora sadržavati opis postupka izbora, uvjete kandidature i rokove za podnošenje prijava.

Kandidature se podnose tajniku Udruge.

Nakon zaprimanja kandidatura za članove, obavlja se provjera uvjeta prijavljenih kandidata te u roku od 15 dana od isteka roka za podnošenje prijava utvrđuje popis važećih kandidatura.

Glasovanje prilikom izbora članova Predsjedništva provodi se pomoću glasačkih listića na kojima se nalazi lista kandidata za članove Predsjedništva.

Glasovanje je tajno.

Glasovanje se obavlja zaokruživanjem devet kandidata na listiću,tako da se zaokružiti najmanje jedan, a najviše devet kandidata.

U slučaju da nije moguće izabrati članove predsjedništva zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi predsjedništva.

**Članak 39.**

Između ranijeg i novoizabranog Predsjedništva vrši se primopredaja dužnosti u roku od 15 dana od izbora novog Predsjedništva.

Prilikom primopredaje potrebno je napraviti inventuru imovine Udruge, kao i pregled cjelokupne dokumentacije Udruge.

**Izvanredna sjednica skupštine**

**Članak 40.**

Izvanrednu sjednicu Skupštine saziva Predsjednik Udruge na vlastitu inicijativu ili na zahtjev najmanje 1/3 članova Udruge.

U svom zahtjevu za sazivanje izvanredne sjednice Skupštine predlagatelji su obvezni predložiti dnevni red sjednice.

Ako PredsjednikUdruge ne sazove izvanrednu sjednicu Skupštine u roku od 30 dana od dana dostave zahtjeva iz stavka 1. ovoga članka, sazvati će je predlagatelji.

Postupak sazivanja izvanredne sjednice Skupštine istovjetan je postupku sazivanja redovne sjednice.

**Članak 41.**

U slučaju prestanka mandata tijelima Udruge koja su ovlaštena sazvati sjednicu Skupštine, sjednicu Skupštine saziva 1/3 članova Udruge prema postupku opisanom u prethodnom članku.

**PREDSJEDNIŠTVO UDRUGE**

**Članak 42.**

Predsjedništvo Udruge je kolektivni, izvršni i operativni organ Skupštinekoji osigurava pravilan i zakonit rad Udruge, koordinaciju i ujednačavanje aktivnosti svih organa i sekcija u Udruzi te skrb o ostvarivanju ciljeva i zadataka, odnosno Programa rada Udruge između sjednica Skupštine.

**Članak 43.**

Predsjedništvo se sastoji od 9 članova koje bira Skupština Udrugena mandat od jedne godine.

Član Udruge može više puta biti birana za člana Predsjedništva Udruge.

Za člana Predsjedništva može biti izabrana osoba koja je najmanje godinu dana aktivni član Udruge.

Predsjednik i zamjenik predsjednika biraju se tajnim glasovanjem između izabranih članova predsjedništva na prvoj sjednici predsjedništva nakon izborne skupštine.

Za Predsjednika i zamjenika predsjednika mogu biti birani oni članovi predsjedništva koji su najmanje godinu dana aktivno sudjelovali u radu Udruge.

Predsjednik Udruge ujedno je i predsjednik Predsjedništva Udruge.

**Članak 44.**

U rad Predsjedništva mogu se pridodati još dva člana iz sastava Skupštine ako se za to ukaže potreba.

Odluku o dodavanju članova donosi Predsjedništvo.

Pridodani članovi imaju sva prava i obaveze kao i ostali članovi Predsjedništva.

Pridodane članove Predsjedništva potvrđuje Skupština na svojoj prvoj sljedećoj sjednici na prijedlog Predsjedništva.

Mandat pridodanih članova Predsjedništva traje do isteka mandata izvorno izabranih članova Predsjedništva.

Ako za vrijeme trajanja mandata Predsjedništva broj članova Predsjedništva bude smanjen na 4 ili manje, provode se dopunski izbori u roku od 30 dana.

**Članak 45.**

Član Predsjedništva brine o provođenju određenog područja iz Programa rada Udruge i obavlja druge zadatke koje mu povjeri Predsjedništvo.

Predsjedništvo za svoj rad odgovara Skupštini zajednički, a članovi Predsjedništva pojedinačno.

**Članak 46.**

Predsjedništvo udruge:

- rukovodi radom Udruge,

- brine o provođenju zaključaka i odluka Skupštine, odredbi Statuta i Programa rada,

- priprema i saziva sjednice Skupštine Udruge,

- donosi odluke o odgovornosti članova i izriče disciplinske mjere,

- održava stalan kontakt sa članovima,

- odlučuje o prijemu i isključivanju iz članstva,

- razmatra primjedbe članova Udruge na rad Udruge i njegovih organa upravljanja te predlaže Skupštini odgovarajuće mjere,

- priprema i predlaže Skupštini Program rada Udruge, Financijski plan i završni račun te prijedloge normativnih akata Udruge i izmjene i dopune Statuta,

- podnosi Izvještaj o radu Udruge i Financijski izvještaj Skupštini,

- uspostavlja kontakt i suradnju s drugim organizacijama, udruženjima, organima i zajednicama,

- obavlja i druge poslove utvrđene ovim Statutom i općim aktima Udruge.

**Prava i dužnosti članova Predsjedništva**

**Članak  47.**

Članovi Predsjedništva imaju prava i dužnosti:

1. sudjelovati u radu na sjednicama Predsjedništva
2. sudjelovati na sjednicama Skupštine Udruge
3. birati i razriješiti predsjednika i zamjenika predsjednika Udruge
4. birati i razriješiti tajnika Udruge
5. predlagati provedbene aktivnosti rada Udruge, te dostavljati pisane prijedloge
6. istražiti problematiku koja se tiče njihovog područja zaduženja
7. međusobno uvažavati ideje i protuprijedloge drugih članova Predsjedništva
8. obavljati i druge poslove određene Statutom ili općim aktima Udruge.

**Način rada**

**Članak 48.**

Predsjedništvo radi na sjednicama.

Predsjedništvo se sastaje prema potrebi.

Sjednice saziva i vodi predsjednik Udruge.

Zahtjev za sjednicu može uputiti bilo koji član Predsjedništva.

**Članak 49.**

Predsjednik je dužan u roku 15 dana sazvati sjednicu Predsjedništvana zahtjev od strane:  
- 1/3 članova SkupštineUdruge,  
- bilo kojeg člana Predsjedništva,

Ukoliko predsjednik ne postupi u skladu s odredbama iz stavka 1. ovog članka, bilo koji član Predsjedništva može sazvati izvanrednu sjednicu Predsjedništva.

**Članak 50.**

Predsjednik predlaže dnevni red, predsjedava sjednicama, upravlja radom i tijekom sjednice.

Iznimno, kad tako odluči predsjednik, sjednice se mogu održati dopisnim putem, elektronskom poštom ili telefonskim putem.

**Članak 51.**

Poziv za sjednicu Predsjedništva s prijedlogom dnevnog reda upućuje se, elektroničkim ili pisanim putem, svim članovima, najkasnije sedam (7) dana prije održavanja sjednice. Uz poziv se, u pravilu, dostavljaju i svi materijali za raspravu.

Poziv za sjednicu Predsjedništva može se uputiti i drugim osobama koje odredi predsjednik.

Predsjednik zbog hitnosti donošenja odluka iz svojih ovlasti sjednicu može sazvati pisanim putem, elektroničkom poštom ili telefonskim putem i u roku kraćem od onoga iz stavka (1).

**Članak 52.**

Sjednici Predsjedništva, mogu prisustvovati samo pozvane osobe.

Samo članovi Predsjedništvasudjeluju u radu sjednice s pravom odlučivanja i glasovanja.

**Članak 53.**

Predsjedništvo može valjano odlučivati ukoliko je na sjednici prisutna većina članova Predsjedništva.

Svoj izostanak sa sjednice član Predsjedništva dužan je opravdati predsjedniku Udruge.

Na sjednicu Predsjedništva mogu se pozvati predstavnici pojedinih organa i organizacija koji su zainteresirani za rad Udruge, kao i pojedini članovi Udruge, čije bi prisustvo bilo korisno za rad Predsjedništva, odnosno Udruge.

**Članak 54.**

Nakon otvaranja sjednice pristupa se utvrđivanju dnevnog reda.

Svaki član Predsjedništvamože predložiti izmjene ili dopune predloženog dnevnog reda.

Dnevni red se utvrđuje javnim glasovanjem članova Predsjedništva.  
Nakon utvrđivanja dnevnog reda pristupa se usvajanju zapisnika s prethodne sjednice.  
Zapisnik s prethodne sjednice se usvaja javnim glasovanjem.

**Članak 55.**

Nakon utvrđivanja dnevnog reda prelazi se na raspravu o pojedinim temama dnevnog reda, i to redom koji je utvrđen u dnevnom redu.

Rasprava o pojedinim temama iz utvrđenog dnevnog reda vodi se bez obzira na broj nazočnih članova Predsjedništva.

U raspravi mogu sudjelovati svi pozvani na sjednicu.

**Članak 56.**

Predsjednik vodi raspravu te predlaže donošenje zaključaka na kraju rasprave o svakoj pojedinoj točki dnevnog reda.

Nakon što predsjednik zaključi raspravu i predloži donošenje odgovarajućeg zaključka, ne može se više voditi rasprava, osim ako to, iznimno, ne dopusti predsjednik.

Predsjednik može opomenuti ili prekinuti u govoru člana kojem je dao riječ, pa i oduzeti mu riječ, ako ovaj svojom raspravom značajnije odstupa od predmeta o kome se raspravlja.

**Glasovanje**

**Članak 57.**

Glasovanje se provodi podizanjem ruku ili poimeničnim glasovanjem.

**Odgoda i prekid sjednice**

**Članak 58.**

Sazvana sjednica Predsjedništva može se odgoditi kada nastupe razlozi koji onemogućavaju njezino održavanje.

O razlozima odgode predsjednik pisanim putem obavještava članove.

**Članak 59.**

Sjednica Predsjedništva može se prekinuti u slučaju kada se zbog duljine trajanja u istome danu ne može zaključiti ili kako bi se pribavila dodatna dokumentacija za pojedine točke utvrđenog dnevnog reda.

Prekinuta sjednica Predsjedništva mora se nastaviti u terminu koji si članovi Predsjedništva dužni definirati prije prekida sjednice.

**Članak 60.**

O radu sjednice Predsjedništva vodi se zapisnik.

Zapisnik sadrži osnovne podatke o radu sjednice, sudjelovanju u raspravi te o donesenim odlukama ili zaključcima.

Svaki član Predsjedništva ima pravo na početku sjednice iznijeti primjedbe na zapisnik prethodne sjednice.  
O osnovanosti primjedbe na zapisnik odlučuje se na sjednici nakon provedene rasprave.

Ako se primjedba prihvati, u zapisnik se unosi odgovarajuća izmjena.

Zapisnik se usvaja glasovanjem.

Usvojeni zapisnik potpisuju predsjednik i osoba koja je sastavila zapisnik.

Zapisnik se u originalu dostavlja i čuva kod tajnika Udruge.

**Istupanje u ime Predsjedništva**

**Članak 61.**

Ovlast istupanja u ime Predsjedništva ima Predsjednik Udruge te član Udruge kojeg Predsjedništvo ovlasti u svakom pojedinom slučaju.

**Prestanak statusa člana Predsjedništva**

**Članak 62.**

Svaki član Predsjedništva može biti razriješen dužnosti i prije isteka roka na koji je izabran:

- na vlastiti zahtjev;

- istekom mandata;

- ukoliko ne postupa u skladu s uputama i smjernicama Skupštine;

- grubom povredom pravila ponašanja;

- ako ne izvršava Statutom predviđene zadatke i zaduženja ili ako je u ispunjavanju istih neuspješan

- ukoliko nije redoviti na sastancima Udruge i Predsjedništva (najmanje 3 puta u semestru tekuće akademske godine)

Odluku o razrješenju članova Predsjedništva donosi Predsjedništvo glasanjem natpolovičnom većinom.

Prestankom članstva u Udruzi, prestaje i dužnost člana Predsjedništva, te nije potrebna posebna odluka Skupštine.

Grubom povredom pravila ponašanja osobito se smatra neovlašteno istupanje u ime Predsjedništva, djelovanje suprotno dogovorenim stavovima Predsjedništva, prekoračenje ovlasti, ne izvršavanje povjerenih zadataka, neprimjereni istup prema članovima Udruge, suradnicimaUdrugei javnopravnim tijelima i službama te učestalo neopravdano izostajanje sa sjednica Predsjedništva.

**Članak 63.**

Članovi Predsjedništva imaju pravo na naknadu troškova sukladno Odluci Skupštine.

**PREDSJEDNIK UDRUGE**

**Članak 64.**

Radom Predsjedništva Udruge rukovodi Predsjednik koji

* zastupa i predstavlja Udrugu
* odgovara za zakonitost rada Udruge
* saziva sjednice Predsjedništva
* predlaže i priprema dnevni red
* vodi poslove Udruge sukladno odlukama Skupštine i Predsjedništva te podnosi izvješća o izvršenju istih,
* odgovoran je za podnošenje Skupštini prijedloga godišnjeg financijskog izvješća
* brine i odgovara za pravilan i zakonit rad Predsjedništva Udruge i Udruge u cjelini.
* dostavlja zapisnik s redovne sjednice skupštine nadležnom uredu koji vodi registar udruga
* potpisuje donesene akte Udruge
* sklapa ugovore i poduzima druge pravne radnje u ime i za račun Udruge
* istupa u ime predsjedništva Udruge
* predlaže projekte i programe udruge
* predlaže izmjene i dopune statuta udruge
* obavlja i druge poslove u skladu sa zakonom, statutom i aktima Udruge.

**Članak 65.**

Predsjednika Udruge bira Predsjedništvo Udruge na mandat od jedne godine iz redova članova Predsjedništva Udruge.

Pri podnošenju kandidature za predsjednika Udruge, kandidat je dužan istaknuti i zamjenika predsjednika iz redova članova Predsjedništva.

Kandidature se podnose tajniku Udruge, koji o tome izvještava članove Predsjedništva.

Predsjednik se bira tajnim glasovanjem većinom glasova članova Predsjedništva.

Ista osoba može više puta biti birana za Predsjednika Udruge.

Za svoj rad Predsjednik Udruge je odgovoran Skupštini Udruge kojoj podnosi godišnje izvješće o svom radu.

**Članak 66.**

Predsjedniku Udruge može prestati mandat prije isteka vremena na koje je biran:

- na vlastiti zahtjev,

- u slučaju nemogućnosti obavljanja dužnosti duljem od 3(tri) mjeseci ,

te - opozivom.

**Članak 67.**

Do opoziva Predsjednika Udruge može doći zbog razloga navedenih u članku 62. ovog Statuta.

Postupak za opoziv Predsjednika Udruge može se pokrenuti na zahtjev najmanje 1/3 članova Predsjedništva.

O zahtjevu za opoziv Predsjednika Udruge raspravlja se i odlučuje na izvanrednoj sjednici Skupštine Udruge koja se saziva u skladu s odredbama ovog Statuta.

Predsjednik Udruge bit će opozvan ako je odluka o opozivu donesena dvotrećinskom većinom svih članova Udruge.

**Članak 68.**

U slučaju prestanka mandata Predsjednika Udruge prije isteka vremena na koje je biran, provodi se postupak izbora novog Predsjednika Udruge za preostali dio mandata na izvanrednoj sjednici Predsjedništva Udruge.

**ZAMJENIK PREDSJEDNIKA UDRUGE**

**Članak 69.**

U slučaju odsutnosti ili spriječenosti Predsjednika Udruge u svim poslovima zamjenjuje ga zamjenik predsjednika Udruge.

Odredbe ovog Statuta o pravima i obvezama, trajanju mandata i prestanku mandata, zastupanju, Predsjednika Udruge na odgovarajući se način primjenjuju na zamjenika predsjednika Udruge.

**TAJNIK UDRUGE**

**Članak 70.**

Stručne i administrativne poslove Udruge obavlja tajnik Udruge.

Predsjedništvo Udruge imenuje tajnika Udruge, koji nije član Predsjedništva, na mandat od jedne godine, s mogućnošću reizbora.

Tajnik Udruge obavlja sve administrativno-stručne poslove u Udruzi, zastupa Udrugu, odgovoran je za pravilno financijsko-materijalno poslovanje, vođenje evidencije članova i dokumentacije Udruge i obavlja druge poslove koje mu povjeri Predsjedništvo.

Tajnik Udruge nazočan je na sjednicama Predsjedništva i drugih tijela Udruge bez prava glasa.

Tajnik podnosi pismeni godišnji izvještaj o svome radu.

Predsjedništvo svojom odlukom može razriješiti dužnost tajnika i prije isteka njegovog mandata ukoliko prekorači svoja ovlaštenja odnosno izvrši neku od povreda ovog Statuta.

**DRUGA TIJELA UDRUGE**

**Članak 71.**

Udruga može osnivati tijela (odbor, radna skupina, savjet, vijeće) za pojedina pitanja od interesa i značaja za djelovanje udruge, potrebna za ostvarivanje ciljeva udruge u skladu sa Statutom.

Odluku o osnivanju tijela donosi Predsjedništvo.

U odluci o osnivanju tijela utvrđuje se sastav tijela, ciljevi osnivanja, prava i obveze tijela i članova tijela te vrijeme na koje se tijelo osniva.

**Članak 72.**

Sekcije Udruge se osnivaju odlukom Skupštine Udruge radi zadovoljavanja specifičnih interesa i njihovog većeg angažiranja na području kulturno-umjetničkih, športskih, tehničkih, znanstvenih i drugih djelatnosti u skladu sa Statutom Udruge, Programom rada Udruge kao i materijalnim mogućnostima Udruge, a na prijedlog članova ili organa upravljanja Udruge.

Odlukom o osnivanju sekcije utvrđuje se interesno područje za koje se osniva, način djelovanja, materijalna sredstva i izvori sredstava za njeno financiranje, prava i dužnost sekcije unutar Udruge, kao i druga pitanja značajna za uspješan rad sekcije.

Rad sekcije organizira i koordinira voditelj kojeg biraju članovi sekcije iz svog sastava na svom prvom sastanku.

Mandat voditelja sekcije utvrđuje se odlukom o njenom osnivanju.

1. **SURADNJA, UDRUŽIVANJE UDRUGE I USTROJSTVENI OBLICI UDRUGE**

**Članak 73.**

Radi uređivanja međusobnih prava i obaveza te ostvarivanja suradnje s fizičkim i pravnim osobama, Udruga može zaključivati dogovore, ugovore i sporazume u skladu s ovim Statutom i važećim propisima.

Udruga se može udruživati u domaće i međunarodne saveze ili zajednice udruga i učlanjivati se u domaće i međunarodne udruge i institucije.

Udruga ostvaruje međunarodnu suradnju s organizacijama mladih u okviru utvrđene vanjske politike Republike Hrvatske i u skladu sa zakonskim propisima.

Odluku o udruživanju i učlanjivanju donosi Skupština na prijedlog Predsjedništva.

Posebnim aktom će se regulirati odnosi s međunarodnim organizacijama ili udruženjima s kojima Udruga ostvaruje suradnju i njeguje prijateljske odnose.

**Članak74.**

Udruga može osnovati podružnice u drugim gradovima na području Republike Hrvatske.

Podružnice se osnivaju radi ostvarenja ciljeva te učinkovitijeg djelovanja Udruge.

Podružnice nemaju svojstvo pravne osobe.

Odluku o osnivanju i ukidanju podružnica donosi Skupština na prijedlog Predsjedništva.

Unutarnji ustroj, nadležnost te ostala prava i obveze podružnica uređuju se Odlukom o osnivanju Podružnice.

Pravilnik o radu podružnica mora biti u skladu sa Statutom, a donosi ga Skupština na prijedlog Predsjedništva.

1. **IMOVINA, NAČIN STJECANJA I RASPOLAGANJA IMOVINOM**

**Članak 75.**

Imovinu Udruge čine novčana sredstva koja je udruga stekla uplatom članarina, dobrovoljnim prilozima i darovima, novčana sredstva koja udruga stekne obavljanjem djelatnosti kojima se ostvaruju ciljevi, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora, druga novčana sredstva stečena u skladu sa zakonom, te njezine nepokretne i pokretne stvari, i druga imovinska prava.

**Članak 76.**

Udruga raspolaže svojom imovinom samo za ostvarivanje ciljeva i obavljanje djelatnosti određenih Statutom, u skladu sa zakonom.

Svi prihodi koji se ostvare poslovanjem Udruge položeni su na žiro-računu kod poslovne banke za koju se predsjedništvo Udruge odluči.

Materijalna i financijska sredstva Udruge formiraju se iz slijedećih izvora:

1. članarina,

2. sponzorstva,

3. donacije,

4. materijalni i novčani prilozi članova,

5. vlastiti prihodi,

6. ostali prihodi.

Financijsko poslovanje Udruge provodi se na osnovu ovog Statuta i važećih zakonskih propisa, planova rada te financijskih planova koje donosi Skupština Udruge jednom godišnje.

Za zakonitost i urednost evidentiranja i trošenja sredstava Udruge odgovara tajnik Udruge.

**Raspolaganje sredstvima**

**Članak 77.**

Naredbodavce za raspolaganje sredstvima na žiro-računu Udruge imenuje Predsjedništvo Udruge.

Sredstvima se raspolaže pojedinačno, na temelju odobrenja koje izdaje Predsjednik Udruge u ime Predsjedništva u skladu s programom rada, financijskim planom i pravilnikom o financijskom poslovanju Udruge.

Članovi Predsjedništva Udruge pravodobno se informiraju o ostvarenim prihodima, izvorima te načinu trošenja.

Akte koji se odnose na financijsko poslovanje potpisuju Predsjednik i Glavni tajnik.

**Obavljanje poslova uz naknadu**

**Članak 78.**

Članovi Predsjedništva i tajnik mogu dobivati naknade za pokriće osobnih troškova učinjenih u realizaciji Plana rada Udruge, a na osnovu predočenih računa Predsjedništvu Udruge.

Predsjedništvo svojom odlukom može odrediti poslove u Udruzi koji se obavljaju uz novčanu naknadu, te utvrditi uvjete pod kojima treba obavljati te poslove, kao i visinu naknade, te rok obavljanja posla.

Predsjedništvo može angažirati i treće osobe.

Poradi obavljanja poslova uz novčanu naknadu, Predsjedništvo raspisuje natječaj na koji se mogu prijaviti poglavito redoviti članovi Udruge. Ako redoviti članovi Udruge nisu zainteresirani za posao, Predsjedništvo može angažirati i treće osobe. S izabranim kandidatom sklapa se ugovor.

1. **PRESTANAK POSTOJANJA UDRUGE I POSTUPAK S IMOVINOM U SLUČAJU PRESTANKA POSTOJANJA UDRUGE**

**Članak 79.**

Udruga prestaje postojati:

- odlukom Skupštine Udruge o prestanku Udruge,

- odlukom Skupštine Udruge o pripajanju drugoj udruzi, spajanju s drugom udrugom, podjelom udruge razdvajanjem,

- u drugim slučajevima predviđenim Zakonom.

Odluke Skupštine Udruge iz prethodnog stavka donose se dvotrećinskom većinom svih članova Udruge.

**Likvidator udruge**

**Članak 80.**

Likvidator zastupa udrugu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje udruge do okončanja postupka likvidacije i brisanja udruge iz Registra udruga.

**Članak 81.**

Likvidatora bira i opoziva Skupština Udruge na mandat od jedne godine.

Ista osoba može više puta biti birana za Likvidatora.

Likvidator se upisuje u registar udruga.

**Članak 82.**

U slučaju prestanka postojanja Udruge, imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, na osnovi odluke Skupštine Udruge.

U slučaju da se iz bilo kojeg razloga Skupština Udruge ne može sastati i donijeti odluku iz prethodnog stavka, preostalu imovinu stječe Međimurska županija.

1. **NAČIN RJEŠAVANJA SPOROVA I SUKOBA INTERESA UNUTAR UDRUGE**

**Članak 83.**

Sve međusobne sporove proizašle iz članstva u Udruzi ili aktivnostima u sklopu djelovanja Udruge, članovi udruge se obvezuju riješiti dogovorno i mirnim putem.

Ako postoji spor između članova Udruge koji otežava ili onemogućava rad Udruge te ga se ne može riješiti kroz postupke propisane ovim Statutom, o sporu odlučuje Izvanredna Skupština Udruge.

**Članak 84.**

Članovi Udruge u svim poslovima od interesa i značaja za Udrugu moraju postupati časno, pošteno, savjesno, odgovorno i nepristrano čuvajući vlastitu vjerodostojnost i vjerodostojnost Udruge.

U slučaju da su privatni interesi člana Udruge u suprotnosti s interesom Udruge ili kad privatni interes utječe ili može utjecati na nepristran rad člana Udruge u obavljanju djelatnosti Udruge, član Udruge koji se zatekne u sukobu interesa dužan je o tome bez odlaganja izvijestiti Predsjednika Udruge i, ako je moguće, izuzeti se od daljnjeg rada na konkretnoj djelatnosti.

U slučaju pojavljivanja mogućeg sukoba interesa Predsjednik je dužan razriješiti ga tako da zaštiti interes Udruge.

Protiv odluke Predsjednika može se izjaviti prigovor Predsjedništvu.

1. **STATUT UDRUGE**

**Članak 85.**

Sva tumačenja Statuta i drugih općih akata Udruge daje Skupština.

Sva pitanja koja nisu uređena ovim Statutom mogu se urediti drugim normativnim aktima Udruge koje donosi Skupština i/ili Predsjedništvo Udruge u skladu s odredbama ovog Statuta.

**Članak 86.**

Statut Udruge odnosno izmjene i dopune Statuta donosi Skupština većinom glasova ukupnog broja redovnih članova Udruge nakon provedene rasprave.

**Članak 87.**

Inicijativu za izmjene i dopune Statuta može pokrenuti najmanje 1/3 redovnih članova udruge, Predsjedništvo Udruge i Predsjednik Udruge.

Inicijativa za izmjene i dopune Statuta podnosi se u pisanom oblikui predaje tajniku Udruge.

Predsjednik Udruge dužan je prijedlog izmjena i dopuna dužan uvrstiti na dnevni red prve sljedeće sjednice Skupštine.

Prijedlog izmjena i dopuna statuta mora sadržavati novu formulaciju članaka Statuta čije se izmjene i dopune predlažu uz obrazloženje prijedloga.

Statut udruge javno se objavljuje u Registru udruga.

1. **PRIJELAZNE I ZAVRŠNE ODREDBE**

**Članak 88.**

Ovaj Statut stupa na snagu danom donošenja.

Tijela Udruge s važećim mandatom nastavljaju s radom do isteka svojih mandata.

**Članak 89.**

Predsjedništvo Udruge dužno je poduzeti mjere i donijeti akte Udruge u skladu s odredbama Statuta i s važećim zakonskim propisima u roku od 30 dana od dana stupanja na snagu ovog Statuta.

**Članak 90.**

Stupanjem na snagu ovog Statuta prestaje vrijediti Statut Udruge studenata Međimurja usvojen na skupštini održanoj 19.10.2011. godine.

Udruga studenata Međimurja

Predsjednik:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

David Krištofić

U Zagrebu 24.09.2015. godine

